
רביזיה-סעיף שיתוף הפעולה (אחרי סעיף 45 לנוסח ההצבעות)

היו"ר משה גפני:


אני מתכבד לפתוח את ישיבת ועדת הכספים. בסוף ישיבת הוועדה הקודמת הודעתי שככל הנראה אני אבקש רביזיה על סעיף שהתווסף, שלא היה בכחול, לאחר מכן לחוק. אני לא רציתי להביא אותו, אבל לאחר שהיועצת המשפטית של משרד התשתיות הסכימה לנוסח מרוכך, בסדר. ביקש ממנו השר עוזי לנדאו – הוא גם ביקש להגיש הסתייגות למליאה – ודיברתי עם שר האוצר ושר האוצר הסכים שנוריד ואני אומר לכם על מה אני מדבר.

שלי יחימוביץ:

גפני, אני דיברתי עכשיו עם אנשים באוצר והם לא מזדהים.

היו"ר משה גפני:


אני דיברתי עם שר האוצר. בסדר, אין בעיה. לא כל מה שאנשי האוצר אומרים מקובל עלי.

שלי יחימוביץ:

זה בהסכמת שר האוצר?

היו"ר משה גפני:


בהסכמת שר האוצר.

שלי יחימוביץ:

אתה בטוח?

היו"ר משה גפני:


אני אגיד סתם דבר כזה?

שלי יחימוביץ:

סליחה, אני מתנצלת. אתה צודק. 

היו"ר משה גפני:


לא כינסתי את הישיבה לפני כן. דיברתי אתו בסוף הישיבה הקודמת.

שלי יחימוביץ:

אתה צודק. אנחנו פשוט לא לוחצים את שר האוצר והוא רוצה לעבור בשלום את היום הזה כדי שנגיע מחר להצבעה במליאה? לכן אולי קל להוציא ממנו דברים.

היו"ר משה גפני:


לא. אני אמרתי לו שהשר עוזי לנדאו, שר התשתיות, ביקש להוריד את זה מהחוק. התוצאה של הדברים היא – לפי דעתי, ואני אומר את עמדתי – שאני חושב שהסעיף הזה לא היה צריך להיות. אני אמרתי גם כאן בוועדה שאני לא רוצה את הסעיף הזה, שהוא לא רלוונטי לענייננו. הממונה יעביר למנהל את המידע והחומר הנדרשים לצורכי הפעלת חוק זה, כשכל החוק מלא והממונה הוא האיש במשרד התשתיות. למה מנהל רשות המסים צריך לדעת איך מחלקים גז ונפט?

שלי יחימוביץ:

מה זאת אומרת? הרי כל המטרה של החוק הזה היא לגבות מסים. מה, רשות המסים היא אויב?

היו"ר משה גפני:


היא לא אויב.

שלי יחימוביץ:

כל החוק הזה הוא חוק מיסויי. 

היו"ר משה גפני:


כל הזמן מעבירים מערכת שלמה של חקיקה, מכניסים אותה כל הזמן בהעברת מידע.

שלי יחימוביץ:

גפני, אני מבינה מה אתה אומר, אבל אני לא מבינה את ההיגיון הפנימי של הדבר הזה.

היו"ר משה גפני:


הוא לא מוסיף לחוק אפילו לא מילימטר.

שלמה מולה:

בוא נשאל אותך שאלה כי אני רוצה להבין. אם חברה שקודחת באה ואומרת שהיא לא מעבירה את המידע לרשות המסים.

היו"ר משה גפני:


אין דבר כזה.

שלמה מולה:

רגע. למשרד התשתיות.

שגית אפיק:

זה לא הסעיף. הסעיף מדבר על העברת מידע ממשרד התשתיות לרשות המסים. העברת מידע שלא ברור האם דרוש סעיף כזה בחקיקה ראשית.

שלמה מולה:

אני לא שיניתי את דעתי ואת התזה שאני רוצה לשאול לגביה. אני מעלה על דעתי שרשות שלטונית לא תעביר מידע? מישהו חושב על האפשרות הזאת?

היו"ר משה גפני:


אז למה צריך את זה בחוק?

השר עוזי לנדאו:

נכון. שאלה נכונה.

שלמה מולה:

מישהו מעלה על דעתו את הדבר הזה? אני רוצה לשאול את השר לנדאו. הוא אומר לראש רשות המסים שהוא רוצה לדעת ומבקש ממנו מידע לגבי כך וכך, ראש רשות המסים לא מעביר לו מידע?

היו"ר משה גפני:


מעביר.

שלמה מולה:

אז מה השאלה?

שלי יחימוביץ:

אז מה הבעיה?

היו"ר משה גפני:


מה זה שייך לחוק?

שלי יחימוביץ:

לצורכי חוק זה.

היו"ר משה גפני:


בסדר. שאלתם. השר לנדאו, בבקשה, בקצרה.

השר עוזי לנדאו:

קודם כל, אני רוצה שתדעו שאני כבר שוחחתי עם כמה אנשים גם מהסיעה שלכם וגם מכמה סיעות אחרות כדי שאם זה לא יעבור כאן, זה יעבור במקום אחר. הוויכוח כאן הוא לא על ששינסקי אלא הוויכוח כאן הוא על ממשל תקין. מה שכאן קורה בחוק הזה, זה עוד ניסיון, עוד צעד אחד שאתו משרד האוצר הולך ומכפיף משרדים אחרים לצורך הפעולה המיידית הצרה של משרד האוצר נטו. מדובר כאן למשל בשני נושאים כאשר נושא אחד הוא תקופת החיפוש. תקופת החיפוש, במלים אחרות, כאשר יושב המונה.

היו"ר משה גפני:


זה לא על הפרק אדוני השר.

השר עוזי לנדאו:

יש כאן שני דברים.

שגית אפיק:

הרביזיה היא רק על שיתוף הפעולה.

היו"ר משה גפני:


בסדר. אני גם מתכוון להביא מחר את הנושא השני, את נושא תקופת החיפוש.

שגית אפיק:

למליאה.

שלי יחימוביץ:

אם ממילא אתה מעלה את זה למליאה, תעלה את הכול ביחד.

ראלב מג'אדלה:

תביא הכול ביחד.

השר עוזי לנדאו:

יש כאן שני דברים. אם כן, אני אעבור לנושא השני, לסעיף 45 שעניינו שיתוף פעולה. במקור, כפי שזה הופיע בנושא שיתוף פעולה, הניסוח אמר שהממונה יעביר למנהל.

היו"ר משה גפני:


כן, הממונה יעביר למנהל את המידע.

השר עוזי לנדאו:

הממונה יעביר למנהל את המידע. במלים אחרות, יש כאן עבודה שהיא אוטומטית והיא שוטפת, שעל פיה בעצם הופך הממונה להיות פקיד של מנהל רשות המסים וזה לא מה שקיים בין מנהל רשות המסים בכל גוף אחר בתוך הממשלה. כשמנהל רשות המסים רוצה אינפורמציה מסוימת מגוף כלשהו, ממשרד כלשהו בממשלה לצורך ניהול ענייני המסים, הוא פונה אל אותו גוף והוא מקבל את כל האינפורמציה שהוא צריך.


אני חושב שהדבר הזה משובש, כאשר הופכים באמצעות החוק הזה את הממונה על ענייני נפט לעוד פקיד אחד בתוך רשות המסים. זה לא תקין. יבוא ראש רשות המסים ויבקש אינפורמציה מהממונה, כפי שתמיד הדברים נעשים, זה עובר. כאן האוצר הולך צעד אחד יותר מדיי. מבחינתי או שהסעיף הזה יימחק כליל, או לחליפין מה שהוצע, כדי שהדברים יהיו נוחים יותר, אפשר יהיה להציע שבעל זכות נפט ימסור למנהל בהתאם לדרישות המנהל את המידע שמסר לממונה ואשר דרוש למנהל לצורך הפעלת חוק זה בקשר לעניין מסוים.

שגית אפיק:

זה הנוסח שהיועצת המשפטית שלך הקריאה בוועדה בהצבעות.

השר עוזי לנדאו:

זה הנוסח.

ראלב מג'אדלה:

שאלה. מי כאן מייצג את האוצר?

שגית אפיק:

נעמה קאופמן מהלשכה המשפטית.

ראלב מג'אדלה:

אתם מסכימים לזה?

נעמה קאופמן:

אני מבינה שאתה שואל לגבי המחיקה.

היו"ר משה גפני:


כן, למחיקה.

נעמה קאופמן:

יש טענה שדיברו עם יהודה נסרדישי ועם שר האוצר, אבל אני לא דיברתי לא עם יהודה נסרדישי ולא עם השר, כך שאני לא יכולה לדבר בשמם. 


לעניין ההסכמות של הסעיף, ההסכמות האלה נעשו בוועדה בהסכמה עם דרורה, היועצת המשפטית.

ראלב מג'אדלה:

שאלה נוספת. אדוני היושב ראש, אתה דיברת בזמן אמת עם שר האוצר והוא מסכים?

היו"ר משה גפני:


כן.

ראלב מג'אדלה:

אז בוא נסיים את הפרשה.

היו"ר משה גפני:


רבותיי, אני מבקש רביזיה.

שלי יחימוביץ:

לא, אני רוצה לומר משהו. סליחה.

ראלב מג'אדלה:

שלי, שר האוצר מסכים.

שלי יחימוביץ:

אבל אני רוצה לומר משהו לגופו של עניין. אני חושבת שמדובר במחטף של הרגע האחרון. אין שום הגיון פנימי בהסרת השורה הזאת אלא עוד ניסיון לרכך קצת את החוק לטובת חברות הגז. אני חושבת שהמשפט הזה הוא מאוד ברור. הממונה יעביר למנהל את המידע והחומר הנדרשים לצורכי הפעלת חוק זה. מאוד פשוט. לא לצורכי הנאה ועריצות של רשות המסים אלא לצורכי הפעלת חוק זה. זה מאוד מאוד ברור ורשות המסים היא לא אויב אלא היא מי שצריך לדווח לו כדי להפעיל את החוק המורכב הזה, כדי שנוכל לגבות את הכסף וכדי שאזרחי מדינת ישראל ייהנו מהכסף הזה. לכן כל המחטף הזה שמתנהל בצורה מרושלת, והנציגה של האוצר לא יודעת בכלל מה עמדת האוצר, זה ניסיון. אגב, ברור ששר האוצר יסכים עכשיו, כי אין סיבה שהוא לא יסכים. הלא הוא רוצה לחצות בשלום את הלילה הזה ולהגיע להצבעה מחר במליאה. אתה יכול להוציא ממנו עוד כמה דברים. אגב, לידיעת כולם, הוא רוצה להגיע מחר למליאה בשלום ואני מאוד מזדהה אתו אבל זה סעיף שערורייתי. להוריד את זה, זה שערורייתי וגם אתה עצמך, אדוני היושב ראש, לא ממש הצלחת לנמק את הדברים היטב למרות שאתה יודע היטב היטב לנמק ובתבונה כשיש לך טענה מוצדקת.

שלמה מולה:

אני רוצה לשאול את נציגת האוצר. אתם מסכימים או לא מסכימים? זה לא ברור לי. 

היו"ר משה גפני:


היא אמרה לך שהיא לא יודעת.

נעמה קאופמן:

היושב ראש דיבר עם השר.

היו"ר משה גפני:


אני דיברתי עם השר. רבותיי, אני מבקש להצביע על הרביזיה. אני מבקש רביזיה על הסעיף הזה שמדבר על שיתוף הפעולה  שהוא בין סעיף 45 לסעיף 46 שהתווסף.


אנחנו מצביעים על הרביזיה.

ה צ ב ע ה

בעד – 4

נגד – 3

הרביזיה התקבלה

יצחק וקנין:


אני לא הייתי בדיון ולא יודע על מה מדובר.

היו"ר משה גפני:


עכשיו אני מבקש להוריד את הסעיף הזה מהחוק. אני ביקשתי  להוריד את הסעיף הזה מהחוק. בוועדת הכספים, בזמן הדיון, ביקשתי להוריד את הסעיף הזה. אני הורדתי את הסעיף הזה מחוק ההסדרים כשהוא היה לגבי רשויות מקומיות ואחרי כן עם משרד התעשייה.

שלי יחימוביץ:

זה לא אותו הדבר.

היו"ר משה גפני:


שלי, אני הקשבתי לך. תקשיבי לי. פיצלתי גם את החוק של התמ"ת. מה שקרה כאן, התוספת הזאת, אין לה שום ערך לחוק.

שלי יחימוביץ:

יש לה ערך.

היו"ר משה גפני:


בסדר אבל אני לא הפרעתי לך. אני העברתי את החוק הזה, את חוק ששינסקי, העברתי את כל הדיונים במהירות הכי אפשרית כדי לסיים את זה במושב הזה. לא שיניתי חצי אחוז. חצי אחוז לא שיניתי בתמלוגים ובמיסוי שהמדינה תקבל. אני מקבל ביקורת מהמשקיעים הפרטיים. אני מקבל ביקורת מכולם. העברתי את הכול. אני חושב שזה העלאת טרמפ על העניין. זה לא מוסיף שום דבר, זה לא בעד הטייקונים ולא נגד הטייקונים אלא זה לחסל את משרד התשתיות כמשרד עצמאי ולתת כוח לרשות המסים. הכוח שרשות המסים מקבלת כאן בשנים האחרונות מהחקיקה הוא לא יאומן.


אנחנו מצביעים על הורדת הסעיף הזה מהצעת החוק.

ה צ ב ע ה

בעד – 5

נגד – 4

הסעיף הוסר מהצעת החוק


תודה רבה. הישיבה נעולה.

הישיבה ננעלה בשעה 17:25

